CELEX: 32020D1501
Language: da
Date: 2020-10-14 00:00:00
Title: Kommissionens gennemførelsesafgørelse (EU) 2020/1501 af 14. oktober 2020 om den vurdering, der er foretaget i henhold til Europa-Parlamentets og Rådets forordning (EU) 2018/1139 af en midlertidig dispensation fra visse bestemmelser i Kommissionens forordning (EU) nr. 1321/2014, der er indrømmet af Tyskland (meddelt under nummer C(2020) 6891) (Kun den tyske udgave er autentisk) (EØS-relevant tekst)

16.10.2020   
               
               
                  DA
               
               
                  Den Europæiske Unions Tidende
               
               
                  L 342/23
               
            
         KOMMISSIONENS GENNEMFØRELSESAFGØRELSE (EU) 2020/1501
         af 14. oktober 2020
         om den vurdering, der er foretaget i henhold til Europa-Parlamentets og Rådets forordning (EU) 2018/1139 af en midlertidig dispensation fra visse bestemmelser i Kommissionens forordning (EU) nr. 1321/2014, der er indrømmet af Tyskland
         
            
               (meddelt under nummer C(2020) 6891)
            
         
         (Kun den tyske udgave er autentisk)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2018/1139 af 4. juli 2018 om fælles regler for civil luftfart og oprettelse af Den Europæiske Unions Luftfartssikkerhedsagentur og om ændring af forordning (EF) nr. 2111/2005, (EF) nr. 1008/2008, (EU) nr. 996/2010, (EU) nr. 376/2014 og direktiv 2014/30/EU og 2014/53/EU og om ophævelse af forordning (EF) nr. 552/2004 og (EF) nr. 216/2008 og Rådets forordning (EØF) nr. 3922/91 (1), særlig artikel 71, stk. 2, og
         ud fra følgende betragtninger:
         
                     (1)
                  
                  
                     Den 25. februar 2020 meddelte den kompetente myndighed Luftfahrt-Bundesamt (»LBA«) på vegne af Tyskland Kommissionen, Den Europæiske Unions Luftfartssikkerhedsagentur (»agenturet« eller »EASA«)) og de øvrige medlemsstater, at den havde indrømmet en dispensation til Lufthansa Technik AG fra overholdelsen af punkt 145.A.42 i bilag II (del-145) til Kommissionens forordning (EU) nr. 1321/2014 (2). I henhold til dette punkt skal en organisation, som er godkendt i henhold til del-145, sikre, at kun komponenter, der er i en tilfredsstillende stand og frigivet til tjeneste på en EASA-formular 1 eller tilsvarende, monteres på luftfartøjet eller en anden komponent, og den pågældende komponent, standarddel eller det pågældende materiale er specificeret i de relevante vedligeholdelsesdata.
                  
               
                     (2)
                  
                  
                     Dispensationen blev indrømmet af LBA inden for rammerne af projekter knyttet til det fremtidige supplerende typecertifikat (»STC«) og giver Lufthansa Technik AG tilladelse til i visse tilfælde ikke at overholde punkt 145.A.42 i bilag II (del-145) til Kommissionens forordning (EU) nr. 1321/2014 for visse komponenter, der skal monteres af Lufthansa Technik AG, og som er blevet fremstillet som en prototypekomponent.
                  
               
                     (3)
                  
                  
                     LBA forklarer, at visse prototypekomponenter, der blev monteret af Lufthansa Technik AG på luftfartøjer, tidligere ikke efterfølgende har kunnet få fornyet deres certificering af deres producent i overensstemmelse med konstruktionsdata for ændringen, når ændringen var blevet godkendt ved udstedelse af et STC. LBA henviser til tilfælde, hvor producenten var baseret i USA, og det ikke var muligt at få fornyet certifikatet, efter komponenten havde forladt producenten, og til tilfælde hvor producenten blev insolvent, før konstruktionsdataene blev godkendt. LBA forklarer, at fornyelsen af certificeringen af disse komponenter i disse tilfælde enten ikke var mulig eller skabte en administrativ byrde, som forsinkede luftfartøjers returnering til tjeneste, og dermed hindrede Lufthansa Technik AG i at opfylde kundeordrer og skabte en finansiel og økonomisk risiko.
                  
               
                     (4)
                  
                  
                     Den dispensation, der blev indrømmet af LBA, specificerer ikke produkter eller projekter, for hvilke Lufthansa Technik AG har fået dispensation fra overholdelse af punkt 145.A.42 i bilag II (del-145) til Kommissionens forordning (EU) nr. 1321/2014, og for hvilke virksomheden kan acceptere montering af ikke-overensstemmende komponenter. LBA forklarer, at Lufthansa Technik AG har få kommende STC-projekter, hvor sådanne problemer kan opstå, og hvor Lufthansa Technik AG ikke vil kunne overholde punkt 145.A.42 i bilag II (del-145) til Kommissionens forordning (EU) nr. 1321/2014. Dispensationen blev indrømmet i forventning om disse mulige problemer for at undgå forsinkelser i de ændrede luftfartøjers returnering til tjeneste i fremtiden. Dispensationen er gyldig fra den 13. februar 2020 til den 31. december 2021 og overstiger dermed en periode på otte på hinanden følgende måneder.
                  
               
                     (5)
                  
                  
                     Som modvirkning af den manglende overholdelse af punkt 145.A.42 i bilag II (del-145) til Kommissionens forordning (EU) nr. 1321/2014 fastsættes det i dispensationen, at Lufthansa Technik AG kan frigive luftfartøjer med prototypekomponenter til tjeneste på grundlag af en alternativ procedure, der omfatter en sammenligning af certificeringsstatus af enhver sådan komponent med de godkendte konstruktionsdata, som er opnået, efter den tilsvarende STC-godkendelsesproces blev gennemført.
                  
               
                     (6)
                  
                  
                     Efter en vurdering udstedte agenturet den 16. juli 2020 en negativ anbefaling for den dispensation, som LBA har indrømmet.
                  
               
                     (7)
                  
                  
                     Kommissionen er enig i agenturets anbefaling.
                  
               
                     (8)
                  
                  
                     I henhold til artikel 71, stk. 1, i forordning (EU) 2018/1139 kan en medlemsstat kun indrømme enhver fysisk eller juridisk person, der er omfattet af nævnte forordning, dispensation »i tilfælde hvor disse personer er berørt af hastende uforudseelige omstændigheder eller har hastende operationelle behov«, og når alle betingelserne i litra a) til d) i nævnte artikel er opfyldt.
                  
               
                     (9)
                  
                  
                     For så vidt angår »hastende uforudseelige omstændigheder« eller »hastende operationelle behov«, finder Kommissionen, at dispensationen ikke er berettiget på grund af hastende uforudseelige omstændigheder, der berører Lufthansa Technik AG, eller hastende operationelle behov hos Lufthansa Technik AG som krævet i artikel 71, stk. 1, i forordning (EU) 2018/1139. Dispensationen er indrømmet i forventning om disse mulige fremtidige problemer med fornyet certificering af prototypekomponenter. Mens visse af disse problemer faktisk kan have en uforudsigelig karakter, som f.eks. leverandørers konkurs, eller resultere i et operationelt behov for at sætte et luftfartøj i drift, materialiserede disse problemer sig ikke og var heller ikke ved at materialisere sig på det tidspunkt, hvor dispensation blev indrømmet. Tyskland har navnlig ikke fremlagt nogen dokumentation, der viser, at visse producenter har meddelt Lufthansa Technik AG, at de ikke vil være i stand til at levere komponenter med de krævede erklæringer om certificering, for så vidt angår visse projekter. Som følge heraf finder Kommissionen, at kravet om hastende tilfælde ikke er opfyldt i dette tilfælde.
                  
               
                     (10)
                  
                  
                     Desuden finder Kommissionen, at dispensationen ikke opfylder de krævede begrænsninger for anvendelsesområdet og varigheden som fastsat i artikel 71, stk. 1, litra d), i forordning (EU) 2018/1139. Mens dispensationen kun er indrømmet for tilfælde, hvor en fornyelse af certificeringen for en prototypekomponent ikke er mulig, finder den i praksis anvendelse på alle STC-projekter, der udføres i anvendelsestidsrummet, og for et ubegrænset antal komponenter, der skal monteres til støtte for et sådant STC-projekt eller sådanne STC-projekter. Kommissionen noterer sig endvidere, at LBA ikke har påvist, at dispensationen er begrænset for så vidt angår varigheden til, hvad der er strengt nødvendigt. Mens dispensationen udløber den 31. december 2021, har LBA ikke på en overbevisende måde påvist, hvordan denne udløbsdato er knyttet til omstændigheder eller behov, der berettiger dispensationen.
                  
               
                     (11)
                  
                  
                     Som følge heraf opfylder dispensationen, som LBA har indrømmet, ikke betingelserne i artikel 71, stk. 1, i forordning (EU) 2018/1139 —
                  
               VEDTAGET DENNE AFGØRELSE:
         
            Artikel 1
            Den dispensation fra kravene i punkt 145.A.42 i bilag II (del-145) til forordning (EU) nr. 1321/2014, som Tyskland har indrømmet og meddelt Kommissionen, Den Europæiske Unions Luftfartssikkerhedsagentur og de øvrige medlemsstater den 25. februar 2020, og som giver Lufthansa Technik AG tilladelse til i visse tilfælde ikke at overholde punkt 145.A.42 for visse komponenter, der skal monteres af Lufthansa Technik AG og er blevet fremstillet som en prototypekomponent, opfylder ikke betingelserne i artikel 71, stk. 1, i forordning (EU) 2018/1139.
         
         
            Artikel 2
            Denne afgørelse er rettet til Forbundsrepublikken Tyskland.
         
         
            Udfærdiget i Bruxelles, den 14. oktober 2020.
            
               
                  På Kommissionens vegne
               
               Adina VĂLEAN
               
                  Medlem af Kommissionen
               
            
         
         
            (1)  EUT L 212 af 22.8.2018, s. 1.
         
            (2)  Kommissionens forordning (EU) nr. 1321/2014 af 26. november 2014 om vedvarende luftdygtighed af luftfartøjer og luftfartøjsmateriel, -dele og -apparatur og om godkendelse af organisationer og personale, der deltager i disse opgaver (EUT L 362 af 17.12.2014, s. 1).